На основу члана 7. i 14. Статута Туристичке организације општине Сента, а у складу са Одлуком тачке 4. седнице Упрабног одбора бр. 12/2023 од 13.11.2023, Управни одбор **Туристичке организације општине Сента** из Сенте, на својој 13/2023 седници, дана 6.12.2023 г. доноси

**ПРАВИЛНИК О РАДУ МОНТАЖНО-ДЕМОНТАЖНОГ КЛИЗАЛИШТА У СЕНТИ**

**Члан 1.**

 Монтажно-демонтажно клизалиште ( у даљем тексту: Клизалиште), које је у склопу обогаћивања садржаја у сусрет Божићним и Новогодишњим празницима, поставља се на адреси Главни трг 1, прецизно означен као потез: пут испред Градске куће, дуж целог пута, од угла са угоститељским објектом под називом Трокадеро до другог ћошка улице – све улица Главни трг, у површини од 188,12 m2.

Клизалиште се поставља на период од **10.12.2023. год.** до **31.01.2024. год.**

Максималан број клизача по смени је **50** клизача.

**Члан 2.**

Клизање и изнајмљивање клизаљки је бесплатно за све кориснике.

Термини су на сваких сат времена.

 У случају непопуњености следећих термина корисник може продужити коришћење у наредни термин.

Приликом коришћења термина предност имају деца.

Употреба сопствених клизаљки нема утицаја на термин клизања.

**Члан 3.**

За потребе клизања обезбеђено је **50 пари** клизаљки различитих величина које се изнајмљују бесплатно. За изнамљивање клизаљки неопходно је да се остави идентификациони документ (лична карта, пасош или сл.). За изнајмљивање клизаљки за децу доставља се ђачка књижица (или други идентификациони документ) или идентификациони документ родитеља.

На клизалиште се може ући искључиво у изнајмљеним или сопственим клизаљкама. Уколико се користе сопствене клизаљке, обавезно је коришћење нерђајућих и оштрих клизаљки, али се улазак на лед може забранити ако сопствене клизаљке нису одговорајуће и могу да доприносе оштећивању леда или евентуалној повреди других корисника.

Забрањен је улазак на клизалиште у другој обући.

На клизаљкама се до површине леда сме кретати само постављеним тепихом.

Употреба рукавица на клизалишту је обавезна.

**Члан 4.**

Клизалиште се може користити искључиво за време радног времена клизалишта.

Клизалиште је у функцији према следећем радном времену:

Радним данима, од уторка до петка: преподне од 10:00 до 12:00 часова, поподне од 16:00 до 20:00 часова.

Викендом: преподне од 10:00 до 12:00 часова, поподне од 16:00 до 21:00 часова.

Понедељак је нерадни дан.

**Члан 5.**

Током активног рада клизалишта на клизалишту су ангажована укупно **3 (три)** лица/редара и инструктора за потребе одржавања клизалишта, издавања клизаљки и обуке клизача, која ће радити по сменама.

Ангажована лица/редаре/инструкторе за потребе функционисања клизалишта ангажује и распоређује на рад на клизалишту **ТООС**, која са њима склапа уговоре о радном ангажовању.

**Члан 6.**

Сви корисници користе клизалиште на сопствену одговорност.

Родитељи су одговорни за безбедност своје малолетне деце на клизалишту.

Клизалиште се приликом клизања користи према упутствима особа задужених за функционисање клизалишта и кућном реду.Корисници су дужни поштовати смер кретања на стази, односно допуштено је клизање само у одређеном смеру.

Корисници клизалишта морају оставити своју обућу и одећу уредном на месту означеном као зону за пресвлачење.

Строго је забрањено уношење било каквих предмета на подлогу клизалишта (осим капе, шала, рукавица).

На целој територији клизалишта није дозвољено пушење.

На целој територији клизалишта нису дозвољени храна и пиће.

Корисници клизалишта су одговорни за соствене ствари.

Организатор клизалишта не одговора за евентуални губитак или оштећење ствари на клизалишту.

**Члан 7.**

Забрањено је изношење изнајмљених клизаљки из објекта.

Забрањено је оштећивање предмета смештених на простору клизалишта.

Евентуално настали отпад треба одложити у одговарајуће канте постављене за ту намену поред клизалишта**.**

**Члан 8.**

Особама која се налази у пијаном или припитом стању није дозвољен боравак на простору клизалишта.

Корисници клизалишта не смеју угрожавати физичку безбедност других корисника својим понашањем или начином клизања.

Ако редари клизалишта оцене понашање или клизање корисника клизалишта опасним, дужни су, након усменог упозорења,  затражити излазак са леда тих клизача, а ради заштите и безбедности осталих клизача.

**Члан 9.**

Ради безбедности људи и ствари, подручје клизалишта је под надзором камере **0-24 Х.**

У случају временских неопгода и других неповољних ситуација које угрожавају несметан рад клизалишта и сигурност корисника на клизалишту, клизалиште ће се привремено затворити.

Такође, у посебним случајевима, а према процени директора **ТООС-**а, клизалиште се може привремено затворити.

**Члан 10.**

Овлашћује се директор ТООС-а да спроведе напред наведене мере.

Правилник ступа на снагу даном доношења, а објавиће се на огласној табли ТООС-а и ступа на снагу даном доношења.

 Председник Управног одбора

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Жолт Богнар